《秋日西湖即景》
清代·章烜

独自寻诗趁野晴，断桥南去路平平。四分台榭六分水，三面湖山一面城。

沽酒市藏枫叶暗，打鱼灯逐蓼花明。高林忽隔犹回首，指点归途带月行。

作者简介：字兰渚，又字兰主祀子。官候补主事。工兰竹，名重一时，寸缣片楮，得者珍之。乾隆五十八年生，同治元年卒。著有二兰吟馆诗集、花月楼书画联各八卷。邑志附见其父传后。